SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-45-14/24

**2024. gada 11. septembrī plkst. 10:00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Igors Rajevs – Iekšlietu ministrijas parlamentārais sekretārs**

**Aleksejs Rosļikovs**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

*uzaicinātie par 1.1. jautājumu:*

* Saeimas Analītiskā dienesta pētniece, vadītājas p.i. **Ilona Beizītere**
* Saeimas Analītiskā dienesta pētniece **Iveta Zakare**

*uzaicinātie par 1.2. un 1.3. jautājumu:*

* Aizsardzības ministrsDr. **Andris Sprūds**
* Aizsardzības ministrijas valsts sekretārs **Aivars Puriņš**
* Aizsardzības ministrijas valsts sekretāra vietnieka spēju un resursu plānošanas jautājumos pienākumu izpildītājs **Valdis Otzulis**
* Aizsardzības ministra padomniece Stratēģiskās komunikācijas jautājumos **Dagnija Lejiņa**
* Aizsardzības industrijas un inovāciju politikas departamenta direktore **Diāna Baranova**
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas vadītāja - departamenta direktora vietniece **Dina Buse**
* Finanšu ministrijas Finanšu tirgus politikas departamenta Starptautisko finanšu institūciju nodaļas vadītāja **Liene Vītola**
* Latvijas Bankas Naudas atmazgāšanas novēršanas pārvaldes vadītājs **Kristaps Markovskis**
* Ekonomikas ministrijas parlamentārais sekretārs **Jurģis Miezainis**
* Ekonomikas ministrijas Valsts sekretāra vietniece tautsaimniecības jautājumos **Ilze Lore**
* Ekonomikas ministrijas Uzņēmējdarbības atbalsta departamenta direktora vietniece **Ilze Baltābola**
* Ekonomikas ministrijas Uzņēmējdarbības konkurētspējas departamenta vecākais eksperts **Eduards Lielpēters**
* Iepirkumu uzraudzības biroja Tiesību aktu piemērošanas departamenta direktore **Monta Drebeiniece**
* Latvijas Drošības un aizsardzības industriju federācijas Publisko attiecību vadītāja **Anete Lūsare**
* Latvijas Drošības un aizsardzības industriju federācijas Starptautisko attiecību speciālists **Jānis Atslens**
* Latvijas Industrijas attīstības konfederācijas viceprezidents  **Ivars Eniņš**
* Mašīnbūves un metālapstrādes rūpniecības asociācijas Valdes priekšsēdētājs **Toms Grīnfelds**
* Mašīnbūves un metālapstrādes rūpniecības asociācijas pārstāvis **Uģis Romanovs**
* Latvijas Juristu apvienības priekšsēdētājs **Rihards Bunka**
* Latvijas Darba devēju konfederācijas pārstāvis **Agris Bojārs**
* SIA “Latvijas Mobilais Telefons” Aizsardzības un drošības biznesa vadītājs **Kaspars Pollaks**
* SIA “Valsts Aizsardzības korporācija” valdes locekle **Ingrīda Ķirse**

**Komisijas darbinieki: vecākā konsultante Ieva Barvika un konsultante Inese Silabriede**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

*Izskatāmie materiāli:*

*1. Saeimas Analītiskā dienesta tematiskais apskats “Militārās industrijas regulējums Eiropas valstīs”;*

*2. NBS Attīstības plāna vadlīnijas aizsardzības un drošības industrijas iesaistei aizsardzības spēju stiprināšanā;*

*3. Saeimas Analītiskā dienesta prezentācija “Militārās industrijas regulējums Eiropas valstīs”. 11.09.2024.;*

*4. Aizsardzības ministrijas prezentācija “NBS Attīstības plāna vadlīnijas aizsardzības un drošības industrijas iesaistei aizsardzības spēju stiprināšanā”, 11.09.2024.*

Darba kārtība:

**1. Aizsardzības industrijas attīstība:**

**1.1. Saeimas Analītiskā dienesta tematiskais apskats “Militārās industrijas regulējums Eiropas valstīs”;**

**1.2. NBS Attīstības plāna vadlīnijas aizsardzības un drošības industrijas iesaistei aizsardzības spēju stiprināšanā;**

**1.3. Identificētās problēmas un to iespējamie risinājumi.**

R.Bergmanis atklāj sēdi un iepazīstina ar izskatāmo darba kārtību. Atzīmē jautājuma aktualitāti; uzskata, ka komisijai pie militārās industrijas (turpmāk – MI) problemātikas un risinājumiem būs jāatgriežas arī turpmāk. Šis ir tikai diskusijas aizsākums.

**1.1. Saeimas Analītiskā dienesta tematiskais apskats “Militārās industrijas regulējums Eiropas valstīs”.**

R.Bergmanis atzīmē, ka MI jautājums šobrīd ir aktuāls arī citās Eiropas valstīs. Aicina uzklausīt ieskatu Saeimas Analītiskā dienesta pētījumā “Militārās industrijas regulējums Eiropas valstīs”.

I.Zakare komentē pētījumu un demonstrē prezentāciju *(prezentācijas materiāls –* *protokola pielikumā)*. Apskats sagatavots saskaņā ar Aizsardzības, iekšlietu un korupcijas novēršanas komisijas (turpmāk – AIKNK) pieteikumu.

Citās Eiropas valstīs nav viena likuma, kas regulētu militāro industriju kopumā. Militāro rūpniecību Eiropas valstīs reglamentē vairāki normatīvie akti – gan likumi, gan tiem pakārtoti normatīvie akti. Tie nosaka ieroču un militārā aprīkojuma

* ražošanu, tirdzniecību, uzglabāšanu un izmantošanu;
* ieroču un munīcijas remontu;
* ražošanas un remonta jaudu noteikšanas kritērijus;
* ražošanas, transportēšanas un kapitālā remonta nodrošināšanu;
* aizsardzības nepieciešamību un attīstību;
* pārvadāšanu ne vien savas valsts teritorijā, bet arī no un uz citām ES dalībvalstīm;
* importu, eksportu un tranzītu caur valsts teritoriju;
* pienākumu ražotājiem veikt to uzskaiti;
* to iznīcināšanu;
* noteikto prasību ievērošanas pārbaudi.

I.Zakare sniedz ieskatu aspektos, kurus Eiropas valstīs reglamentē ar MI saistītie normatīvie akti, piem., prasības uzņēmējdarbībai, sadarbības procedūru starp valsts iestādēm un uzņēmumiem, ierobežotas ārvalstnieku īpašumtiesības, valsts aizsardzības rūpniecības nozares, ES un NATO ražošanas un tehnoloģisko struktūru sadarbība, pētniecības, attīstības un inovāciju nepieciešamība, kā arī pienākumus regulāri atskaitīties uzraugošajai institūcijai.

Lai varētu darboties aizsardzības industrijā dažādās valstīs ir nepieciešamas dažādas licences. I.Zakare sniedz īsu ieskatu par būtiskajām licencēm dažādās valstīs: Slovēnijā, Somijā, Dānijā, Igaunijā, Turcijā un Zviedrijā. Dažādās valstīs ir atšķirīga licenču izsniegšanas kārtība un par to atbildīgās iestādes: ekonomikas ministrija, aizsardzības ministrija, tieslietu ministrija, valsts policija, kā arī speciālas tam paredzētas institūcijas. Arī militārā aprīkojuma ražotāju uzraudzības iestādes ir atšķirīgas:

* Aizsardzības ministrija (Francija, Portugāle, Turcija);
* Ekonomikas ministrija (Rumānija);
* Ieroču valsts kontrole (Dānija);
* valdības izveidota speciāla aģentūra (Horvātija);
* Valdības birojs (Ungārija);
* valdības iecelta militāro ieroču un ekipējuma tirdzniecības un pārvadājumu kontroles komisija (Slovēnija);
* Stratēģisko produktu inspekcija (Zviedrija).

R.Bergmanis pateicas par sagatavoto pētījumu; interesējas par situāciju Lietuvā.

I.Zakare informē, ka Lietuvā šāda regulējuma nav.

R.Bergmanis interesējas par valsts un privātā kapitāla iesaistes proporciju MI pieminētajās valstīs.

I.Zakare informē, ka pēc normatīvo aktu izpētes par to ir grūti spriest; jāsecina, ka vairumā valstu paralēli pastāv abi investīciju veidi.

R.Bergmanis jautā, vai citās valstīs ir īpaši MI regulējoši likumi.

I.Zakare paskaidro, ka citās valstīs to regulē vienlaikus vairāki likumi, konkrēts Militārās industrijas likums (turpmāk – MIL) ir tikai mums.

A.Vilks pozitīvi novērtē sniegto apskatu; lūdz plašāku informāciju par pētniecību saistībā ar MI.

I.Zakare informē, ka vairākās valstīs šāda pētniecība ir ietverta normatīvajos aktos, arī sadarbība ar ES un NATO attiecīgajām struktūrām. Dziļāka šāda jautājuma analīze nebija izskatāmā pētījuma mērķis.

R.Bergmanis slēdz diskusiju par pētījumu, atzīmē tā lietderību Aizsardzības ministrijas (turpmāk – AM) un Ekonomikas ministrijas (turpmāk – EM) darbā saistībā ar militārās industrijas jautājumiem.

**1.2. NBS Attīstības plāna vadlīnijas aizsardzības un drošības industrijas iesaistei aizsardzības spēju stiprināšanā;**

**1.3. Identificētās problēmas un to iespējamie risinājumi.**

R.Bergmanis aicina AM u.c. institūciju pārstāvjus sākt diskusiju par militārās industrijas jautājumu saistībā ar NBS Attīstības plāna vadlīnijām aizsardzības un drošības industrijas iesaistei aizsardzības spēju stiprināšanā un saistībā ar Saeimā pieņemtā MIL īstenošanu. Aicina runāt par identificētajām problēmām; īpaši uzsver iespēju tās risināt likumdošanas iniciatīvu procesā.

Dod vārdu aizsardzības ministram.

A.Sprūds pateicas par iespēju runāt par šo tēmu AIKNK sēdē; uzsver tēmas svarīgumu. Atzīmē, ka mums pastāv drošības un aizsardzības izaicinājumi (piem., pirms dažām dienām notikušais Krievijas drona gadījums). Uzsver, ka AM primārais uzdevums ir valsts aizsardzība; šīs spējas ir nepārtraukti jāstiprina. Arī industrijai tas ir ļoti svarīgi. Aizsardzības spējas ir jāstiprina operatīvi un ātri.

Pateicas Saeimai par operatīvu MIL pieņemšanu. Pateicas iepriekšējiem ministriem par šajā jautājumā ieguldīto darbu. Ir nodibināta SIA “Valsts aizsardzības korporācija” (turpmāk – Korporācija), kopīgi ar citu valstu partneriem ir izveidots projekts par modulāro pulvera lādiņu ražotnes izveidi Latvijā līdz 2026. gadam, tas ir saņēmis finansējumu.

Akcentē Dronu koalīcijas nozīmīgo statusu. Tā ir ne tikai palīdzība Ukrainai, bet arī impulss mūsu pašu spējām, privātajai uzņēmējdarbībai.

Īsumā ieskicē plānotos nākamos soļus:

* tikko ir apstiprināts NBS 12 gadu attīstības plāns; ir arī publiski parādītas galvenās attīstāmās NBS spējas, prioritāri attīstāmie virzieni (6 no 26), arī valsts robeža un pretgaisa aizsardzība;
* uz plāna pamata izstrādātas vadlīnijas MI tuvākajiem 4 gadiem (finansējums, starptautiskā sadarbība, granti);
* kopā ar EM un industriju tiek strādāts pie aizsardzības industrijas stratēģijas – viens no gada nogales uzdevumiem;
* sadarbība ar citiem spēlētājiem, finanšu nozare un kreditēšana ir ļoti svarīgi.

A.Sprūds uzsver starptautiskās dimensijas nozīmi – industrijas attīstība notiek kopsakarā ar ES un NATO valstīm. Atzinīgi novērtē Korporācijas iesaistīšanos kopējā projektā. Akcentē, ka mēs šobrīd esam tehnoloģiski jaunā ērā; ir jāattīsta tehnoloģijas: dronu un pretdronu kapacitātes, mākslīgais intelekts, 5G. Kā nākamais solis tiek plānota Aizsardzības inovāciju stratēģija, AM ir gatava šiem uzdevumiem. Atzinīgi novērtē sadarbību ar komisiju.

Dod vārdu AM valsts sekretāram.

A.Puriņš informē par izskatāmo jautājumu un demonstrē prezentāciju *(prezentācijas materiāls –* *protokola pielikumā)*. Atsaucoties uz iepriekš apspriesto apskatu, atzīmē, ka arī Latvijā šo jomu līdz šim regulēja vairāki likumi:

- Nacionālās drošības likums;

- Stratēģiskās nozīmes preču aprites likums;

- Ieroču aprites likums.

Prezentācijā ietvertais saturs:

* NBS attīstības plāns 2025.-2036. gadam, kas nav brīvpieejas dokuments. Tiek uzsvērts būtiskais saistībā ar NBS Attīstības plāna vadlīnijām aizsardzības un drošības industrijas iesaistei aizsardzības spēju stiprināšanā;
* NBS Attīstības plāna vadlīnijas aizsardzības un drošības industrijas iesaistei aizsardzības spēju stiprināšanā (turpmāk – Vadlīnijas), brīvpieejas dokuments;
* Aizsardzības industrijas attīstības stratēģija.

A.Puriņš prezentācijā uzsver būtiskos NBS attīstības plāna jauninājumus, prognozējamo finansējumu un karavīru skaita pieaugumu. Par šiem jautājumiem sīkāk tiks runāts slēgtajā sēdē. Īpaši akcentē prioritāri attīstāmās spējas, atzīmē arī to sasaisti ar palīdzību Ukrainai un valsts robežas stiprināšanu. Budžeta 4 gadu (2025.-2028.g.) griezumā sniedz ieskatu par šo spēju attīstību investīciju fokusā (personāls, infrastruktūra, uzturēšana). Uzsver AM nepieciešamību nodrošināt un stiprināt vietējo kapacitāti kaujas spēju attīstības projektos un citos iepirkumos. Kā būtiskus virzienus atzīmē riteņu artilērijas sistēmas, kājnieku kaujas mašīnas, transportu, kā arī norāda galvenās pozīcijas, kurās nākošajos 4 gados tiks sludināti iepirkumi. Sīkāka informācija atrodas Vadlīnijās. A.Puriņš akcentē celtniecības projektus, norāda uz reģionālo aspektu. Jautājumā par austrumu robežas stiprināšanu iezīmē jomas, kurās nepieciešama sadarbība ar vietējiem uzņēmējiem: šķēršļu ekipējums, sensori, mīnas, transports, atbalsts robežsardzei; uzsver sadarbību ar pašvaldībām, tur strādājošiem uzņēmējiem, viņu iesaisti NBS spēju attīstībā.

A.Puriņš raksturo situāciju sakarā ar Latvijas dalību Dronu koalīcijas ietvarā, iezīmē galvenos virzienus: atbalsts Ukrainai, atbalsts nacionālo dronu industrijas spēju stiprināšanai un NBS dronu spēju attīstība.

Iezīmē finansiālo atbalstu inovāciju un tehnoloģiju attīstībai laika periodam 2025.-2028. gadam, kopumā 32 miljoni *euro*: AM grantu programmai, valsts pētījumu programmai aizsardzībā, aizsardzības inovāciju pasākumam (hakatoni), dalībai NATO inovāciju fondā (NIF), dalībai NATO DIANA, līdzfinansējumam Eiropas Aizsardzības fonda (EDF) projektiem, pētniecības un attīstības (R&D) līgumiem. Uzsver nepieciešamību NBS sadarboties jauno tehnoloģiju attīstības jomās, rast to militāro pielietojumu.

A.Puriņš atzīmē galvenos vēl šajā gadā paveicamos darbus saistībā ar MIL realizāciju:

- aizsardzības industrijas stratēģijas izstrāde sadarbībā ar industriju, būs ziņojums valdībai;

- sadarbībā ar EM tiks izstrādāti Ministru kabineta (turpmāk – MK) noteikumi par stratēģisko partnerību un piegādes drošību veicinošo prasību piemērošanu iepirkumos.

Sīkāk komentē industrijas attīstības stratēģijas izstrādes jautājumus, atzīmē Valsts aizsardzības loģistikas un iepirkuma centra (VALIC) un Aizsardzības tehnoloģiju un inovāciju centra (turpmāk – ATIC) lomu plānotajos procesos. Uzsver Korporācijas būtisko nozīmi, lai procesi būtu veiksmīgi. Saistībā ar jauno tehnoloģiju attīstību un ieviešanu sadarbībā ar EM ir atrasts jauns ceļš divējādo (*dual use*) tehnoloģiju izmantošanā praksē. AM turpmāk būs jāvērtē šis divējādās produktu pielietošanas aspekts.

Noslēgumā komentē industrijas attīstības “iespējošanas” jautājumus, šajā sakarībā notiekošās diskusijas u.c. pasākumus par iespējām realizēt idejas. Notiek arī laba starptautiskā sadarbība.

A.Švinka papildus atzīmē dažus ar izskatāmo jautājumu saistītus aspektus. Uzsver, ka jau kopš pagājušā gada AM pievērš nopietnu uzmanību sadarbībai ar augstskolu studiju programmām (akseleratori, hakatoni). Būtiska ir ES fondu apgūšana, sadarbībā ar EM notiek nolikumu izstrāde, iesaistāmies vērtējumā. Kā nozīmīgu uzsver arī sadarbību ar finanšu nozari, bankām. Ir nepieciešams, lai uzņēmumi un finansētāji saprastu viens otra valodu; veicināt proaktīvu darbību no finansētāju puses.

R.Bergmanis pateicas AM pārstāvjiem par sniegto informāciju. Aicina deputātus uzdot jautājumus, kuru rezultātā komisija varētu iepazīties arī ar citu uzaicināto iestāžu redzējumu.

Vēlas Latvijas Bankas (turpmāk – LB) viedokli par industrijas finansējuma problēmām.

K.Markovskis informē, ka šajā periodā LB un finanšu sektoram ir notikušas vairākas tikšanās ar militārās industrijas pārstāvjiem, ir radusies labāka problēmu izpratne un sadarbība. Uzsver, ka nozarei ir jāievēro finanšu prasības; iesaka izmantot “Altum” piedāvājumu, lai nodrošinātu papildu finanšu garantijas, slēgt trīspusējos līgumus.

*Notiek diskusija par militārās industrijas finansējuma jautājumiem, sadarbību ar bankām, dažādiem šīs sadarbības aspektiem, arī Eiropas Investīciju bankas iesaisti. Jautājumus, viedokļus un komentārus izsaka A.Puriņš, R.Bergmanis, E.Zivtiņš, A.Švinka, I.Eniņš (Latvijas Industrijas attīstības konfederācija), L.Vītola (Finanšu ministrija – FM), J.Dombrava, D.Buse (FM).*

R.Bergmanis uzsver nepieciešamību iedrošināt industrijas ražotājus, lai mēs uz vietas varētu saražot produkciju savai drošības. Problēmu ilustrē ar piemēru par patronu ražošanu.

Dod vārdu EM pārstāvim.

J.Miezainis informē, ka visas EM atbalsta programmas tiek pielietotas duālajai lietošanai – droni, optiskie tēmekļi utml. Patronas šeit nevar ietvert – tā ir tikai militārā nozīme. Uzsver, ka no nozares sagaida precīzāku specifikāciju par paredzamo produktu, tā apjomu, ražošanā patērējamo laiku u.c.

*Notiek diskusija par EM iesaisti militārajā industrijā, produkcijas duālās pielietošanas aspektu, finansiālajiem jautājumiem (granti, aizdevumi, banku kapacitāte), iesaisti militārās industrijas stratēģijas izstrādē. Jautājumus, viedokļus un komentārus izsaka R.Bergmanis, J.Miezainis, I.Lore (EM), A.Puriņš.*

R.Bergmanis interesējas par parlamenta iespējām palīdzēt militārajai industrijai, tās finansēšanai. Izsaka cerības uz jauno Eiropas Parlamenta sasaukumu, jauno komisāra amatu Eiropas Komisijā. Atzīmē nepieciešamību pabeigt stratēģijas izstrādi līdz š.g. beigām.

A.Sprūds uzsver, ka šai stratēģijai ir jābūt labi izstrādātai. Šis darbs var prasīt arī ilgāku laiku. Atzīmē, ka arī labi izstrādāta stratēģija neatrisinās visas nozares problēmas.

A.Rosļikovs atgādina nedēļas nogalē notikušo incidentu saistībā ar Krievijas dronu. Pauž skeptisku viedokli par prezentācijā pausto informāciju, tās saistību ar reālo situāciju. Uzskata, ka AM darbība nav pietiekami efektīva.

A.Sprūds atzinīgi novērtē A.Rosļikova rūpes par Latvijas aizsardzību. Norāda uz iespējamu populismu. Apliecina, ka valsts aizsardzības spējas tiek nemitīgi stiprinātas. Atzīmē, ka droni ir jauna realitāte, ir jāiet līdzi laikam. Absolūtās spējas nebūs nevienai valstij, nekad.

A.Rosļikovs interesējas par industrijas kapitalizāciju pēdējā gada laikā.

*AM pārstāvji informē par jaunajiem projektiem un to finansējumu, notiek diskusija.*

A.Rosļikovu neapmierina AM pārstāvju sniegtie skaidrojumi.

*A.Rosļikovs pamet sēdes telpu.*

A.Vilks uzsver, ka militārās industrijas attīstības tendencēm ir jābūt sasaistītām ar potenciālajiem apdraudējumiem. Jāvērtē, kuras jomas šajā kontekstā attīstīt būtu visefektīvāk.

I.Rajevs akcentē, ka militārās industrijas jomā ir jābūt precīzi atrunātam finansēšanas jautājumam. Šī ir specifiska joma: ir kontrakts, banka dod kredītu, visi nosacījumi ir ievēroti, uzņēmums dabū kredītu un var attīstīt ražotni un virzīties uz priekšu. Ja nav kontrakta, nav iespējams izveidot nekādu ražotni. Jāņem vērā, ka militārās preces nav duālās izmantošanas preces. Lai kompānijām būtu iespēja iziet no šāda apburtā loka, tām ir jāiziet no līmeņa “prototipu attīstība”. Finansējuma piesaistes jautājums šeit ir absolūti kritisks, bez tā nebūs attīstības. Nopietnākas ražotnes izveidei 1 milj. *euro* ir nepietiekami.

J.Dombrava aicina uz rezultatīvu darbību, atzīmē finansējuma nozīmi. Atzinīgi novērtē AM darbu vietējās industrijas attīstībā, arī attiecībā uz iepirkumiem. Arī citām ministrijām vajadzētu izvirzīt šādas prioritātes.

Interesējas, kad katras NBS nodaļas rīcībā būs pieejams vismaz viens valsts izsniegts drons.

A.Sprūds komentē dronu jautājumu. Atzīmē, ka pirms gada mēs šajā jautājumā sākām praktiski no nulles. Atzīmē Dronu koalīcijas galveno mērķi – atbalstīt Ukrainu. Vienlaikus mēs attīstām arī savas spējas, šogad tam ir paredzēti ~ 10 milj. *euro*. Tiek attīstīta gan vietējā industrija, gan NBS vajadzībām no ārvalstīm tiek iepirkti droni. Uzsver, ka droni ir atšķirīgi, dažādām NBS vienībām ir dažādas vajadzības. Pie NBS nodrošinājuma ar droniem tiek strādāts, tā ir viena no būtiskajām spējām, kuru ir jāattīsta.

*Notiek diskusija par NBS nodaļu apgādi ar droniem. Jautājumus, viedokļus un komentārus izsaka J.Dombrava, A.Sprūds, A.Puriņš, J.Miezainis. Vienojas, ka nākamajā slēgtajā sēdē šis jautājums tiks izrunāts detalizēti.*

I.Rajevs atzīmē Iekšlietu ministrijas (turpmāk – IeM) finansējumu salīdzinājumā ar AM finansējumu. Aicina par šo jautājumu lemt, veidojot nākamā gada valsts budžetu.

E.Zivtiņš pateicas AM vadībai par interesanto informāciju. Aicina nosacītos kara apstākļos nekritizēt savējos arī tad, kad viņiem nav taisnības. Atzīmē, ka nākamās nedēļas diskusijā gribētu dzirdēt arī par IeM (Valsts robežsardze) atbildību šajos jautājumos. Saistībā ar finansējuma jautājumu aicina lūgt FM izstrādāt nepieciešamos likumu grozījumus, lai liberalizētu šo tirgu. Uzskata, ka Finanšu izlūkošanas dienesta darbība esošajā formātā bremzē militārās industrijas nozares attīstību.

R.Bergmanis rezumē, ka visiem ir skaidrs, ka šobrīd aizsardzības industrijas attīstība ir prioritāra, bet svarīgi ir atbalstīt mūsu ražotājus arī praktiski. Atzīmē SIA “Latvijas Mobilais telefons” jautājumu. Vēlas zināt valdības rīcības plānu, lai starptautiskas kompānijas nespētu traucēt mūsu drošības garantēšanu.

Dod vārdu Iepirkumu uzraudzības biroja (turpmāk – IUB) pārstāvei. Atzīmē, ka svarīgi IeM un AM iepirkumu konkursi pēdējā laikā ir beigušies bez rezultātiem. Varbūt ir jāmaina šī likumdošana. Sabiedrībai ir jābūt brīdinātai ārkārtas situācijās; atsaucas uz nedēļas nogalē notikušo gadījumu ar Krievijas dronu.

M.Drebeiniece IUB vārdā atzīmē, ka Publisko iepirkumu likums (turpmāk – PIL) paredz dažādus noteikumus, kas iepirkumu procesā ir jāievēro. Informē, ka IUB rīcībā nav informācijas, ka būtu daudz sūdzību un apstrīdēšanu; vairumā gadījumu sūdzības ir nepamatotas. Uzsver, ka IUB ir gatavs sniegt konsultācijas, atbalstu un palīdzību PIL piemērošanai. Atzīmē, ka militārās industrijas joma ir specifiska; iesaka piemērot arī Aizsardzības un drošības jomas iepirkumu likumu.

R.Bergmanis norāda uz būtiskām problēmām iepirkumu jomā, kuras skar visas sabiedrības drošību: agrīnās brīdināšanas sistēmu iepirkums, rūpnīcas izbūve Korporācijas uzdevumā, zābaku iegāde jaunsargiem. Iepirkumu procesā pārāk daudz birokrātisku procedūru un iespēju apstrīdēt rezultātus, kas uzņēmējus attur no dalības konkursos. Vēlas, lai ātrāk varētu nonākt pie pozitīva rezultāta. Atsaucas uz Lietuvas pieredzi. Iesaka padomāt par izņēmuma risinājumiem gadījumos, kad notiek valsts drošībai aktuāli iepirkumi (“zaļais koridors”).

A.Sprūds atzīmē, ka visi aktualizētie piemēri nav AM kompetencē. Precizē, ka rūpnīcas izbūve Lietuvā tiks pabeigta ne ātrāk kā 2027. gadā. Jautājumā par “zaļā koridora” papildināšanu AM ir sagatavojusi konkrētus likumu grozījumus, kurus piedāvās izskatīt AIKNK. Munīcijas ražotnes būvniecības jautājumā tiek veikti nepieciešamie soļi.

A.Švinka sniedz papildu informāciju par sagatavotajiem likumu grozījumiem “zaļā koridora” īstenošanai. Šie likumprojekti tiek arī skaņoti valdībā, bet paralēli tiks prezentēti arī komisijai.

R.Bergmanis atzinīgi novērtē minētās iniciatīvas; uzsver, ka būtiski ir mazināt birokrātiskos šķēršļus.

Dod vārdu Korporācijas pārstāvei.

I.Ķirse sniedz īsu informāciju par Korporācijas aktualitātēm. Atzīmē lādiņu ražotnes izveidi Latvijā, kuras termiņš ir 2026. gada vidus. Komentē iepirkumu jautājumu; uzsver, ka būs vajadzīgi izņēmumi. Cer uz MK atbalstu, jo pie esošā likumu regulējuma, to laikā paveikt nebūs iespējams. Uzsver mērķtiecīgas industrijas attīstības nozīmi, viss notiks pakāpeniski. Daudzus projektus Latvijā būs jāsāk realizēt no nulles, kam ir vajadzīgs laiks. Aicina pārskatīt iepirkumu regulējumu. Uzsver sadarbības nozīmi, visām iesaistītajām pusēm ir jāstrādā kopā – AM, EM, FM un industrijai. Pozitīvi novērtē sadarbību ar asociācijām un pieredzējušiem uzņēmumiem.

R.Bergmanis dod vārdu SIA LMT pārstāvim.

K.Pollaks komentē aktuālo informāciju saistībā ar LMT akcionāriem. Atzīmē to kā būtisku nacionālajai drošībai. Sniedz komentārus saistībā ar AM demonstrēto prezentāciju. Jautājumā par jaunu tehnoloģiju attīstību uzsver ATIC nozīmi. Atzīmē, ka arī LMT pārstāvji piedalās industrijas stratēģijas izstrādē, tas ir ambiciozs plāns.

R.Bergmanis apkopo sēdē pārrunāto. Informē par komandējumā Sietlā (ASV) uzzināto par NATO DIANA iespējām, pozitīvi novērtē šādas sadarbības ieguvumus. Pateicas par atklāto sarunu un AM paveikto situācijas sakārtošanai. Uzsver, ka Latvija militārās industrijas jomā nav atpalikusi no savām kaimiņvalstīm. Saruna turpināsies pēc nedēļas.

Uzsver arī infrastruktūras jautājumus, šajā jomā ieguldīto līdzekļu apguves iespējas. Par to vēl ir jārunā.

E.Zivtiņš iesaka AM pārstāvjiem papētīt situāciju pirms Rīgā 2004. gadā notikušā NATO samita, kad, sadarbojoties visām institūcijām, operatīvi tika nokārtoti jautājumi saistībā ar samitam nepieciešamajiem iepirkumiem. Iesaka padomāt, kā šobrīd varētu piemērot līdzīgu procedūru.

E.Bergmanis aicina visu pārstāvēto institūciju cilvēkus sniegt komisijai nepieciešamās likumdošanas iniciatīvas, kuras komisija varētu atbalstīt un operatīvi risināt.

Nākošajā nedēļā notiks padziļināta saruna par aktualizētajām tēmām.

A.Sprūds pateicas komisijai par iespēju runāt par nozares izaicinājumiem un atbalstu.

**R.Bergmanis** pateicas visiem par dalību sēdē, slēdz sēdi.

Sēde pabeigta plkst. 12:00.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede